คปภ.จ่อฟันฟินันซ่าสิ้นในปีนี้
ให้เวลา3เดือนหาผู้ร่วมทุนใหม่มีเงินสำรองจ่ายลูกค้า6พันล้าน
25 ก.ย. 2555

ให้เวลา3เดือนหาผู้ร่วมทุนใหม่มีเงินสำรองจ่ายลูกค้า6พันล้าน
คปภ.ขีดเส้นตายแก้ปัญหาฟินันซ่าประกันชีวิตในสิ้นปีนี้ หลังให้เวลามากว่า 2 ปี 
นายประเวช องอาจสิทธิกุล เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภายในสิ้นปีนี้จะตัดสินใจเด็ดขาดในการดำเนินการแก้ปัญหาของบริษัท ฟินันซ่า ประกันชีวิต หลังจากให้เวลามากว่า 2 ปี ที่ขณะนี้อยู่ระหว่างการจัดหาผู้ร่วมทุนรายใหม่ แต่ถ้าไม่สามารถหาผู้ร่วมทุนได้จะดำเนินการขั้นเด็ดขาดตามกระบวนการของกฎหมาย จะไม่ปล่อยให้ปัญหายืดเยื้อต่อไปอีก 
“ระยะที่ผ่านมาถือว่าเราได้ให้เวลาแก้ปัญหามาพอสมควรแล้ว สิ้นปีนี้ทางคณะกรรมการ คปภ.จะต้องตัดสินใจแล้วว่า จะดำเนินการอย่างไรกับฟินันซ่า ถ้าหาผู้ร่วมทุนไม่ได้ก็มีหลายทางเลือก เช่น ขายทรัพย์สินดีออกไป หรือจะปิดกิจการ ขึ้นอยู่กับคณะกรรมการ คปภ.ที่จะนำเสนอต่อรัฐมนตรีว่าการกระทรวงการคลังลงนามเห็นชอบ” นายประเวช กล่าว
นายประเวช กล่าวว่า ขณะนี้ไม่สามารถตอบได้ว่ามีความเป็นไปได้หรือไม่ในการเพิ่มทุน และสุดท้ายแล้วจะตัดสินอย่างไร เพราะจะเป็นการชี้นำ ซึ่งจะต้องให้อำนาจคณะกรรมการ คปภ.พิจารณาตามดุลพินิจ 
แหล่งข่าวจาก คปภ. เปิดเผยว่า คปภ.ได้สั่งห้ามบริษัท ฟินันซ่า ขายประกันชีวิตลูกค้ารายใหม่ตั้งแต่วันที่ 11 ก.ย. 2552 เพราะดำรงเงินกองทุนต่ำกว่าที่กฎหมายกำหนดสูงถึง 1,034.87 ล้านบาท และให้เวลาแก้ปัญหาเงินกองทุนแต่ไม่สามารถทำได้ ทาง รมว.คลัง จึงมีคำสั่งให้ควบคุมบริษัทและตั้งคณะกรรมการควบคุมบริษัทมีอำนาจและหน้าที่ดำเนินกิจการของบริษัทนั้นได้ทุกประการตั้งแต่วันที่ 26 เม.ย. 2553 เป็นต้นมา แต่ยังไม่สามารถหาผู้เข้ามาร่วมทุนได้ 
ขณะที่จำนวนลูกค้าก็ลดลงอย่างต่อเนื่อง จากการครบกำหนดสัญญาและการไถ่ถอน ซึ่งสถิติที่นักคณิตศาสตร์ประกันภัยได้ทำการรวบรวมพบว่า ก่อนสั่งห้ามขายประกันชีวิตลูกค้ารายใหม่ มีกรมธรรม์ 1 แสนฉบับ ปัจจุบันลดลงเหลือ 8 หมื่นฉบับ โดยมีเงินสำรองประกันภัยกว่า 6,000 ล้านบาท หากไม่สามารถหาผู้ร่วมทุนได้จะต้องเข้ากระบวนการสั่งยึดใบอนุญาตหรือสั่งปิดบริษัท และให้ลูกค้ามารับเงินคืนตามมูลค่าเงินสดของลูกค้าแต่ละราย
“ขอยืนยันว่า ลูกค้าไม่เสียประ โยชน์ เพราะมีเงินเพียงพอในการที่จะจ่ายคืนให้ลูกค้า ซึ่งตอนนี้ให้รอผลการหาผู้ร่วมทุนและรอประกาศว่า แนวทางท้ายที่สุดแล้วจะออกมาอย่างไร” แหล่งข่าวจาก คปภ.เปิดเผย